Κανονισμός (ΕΚ) αριθ. 872/2003 της Επιτροπής

της 20ής Μαΐου 2003

για ειδικά μέτρα παρέκκλισης από τους κανονισμούς (ΕΚ) αριθ. 1371/95, (ΕΚ) αριθ. 1372/95, (ΕΚ) αριθ. 800/1999 και (ΕΚ) αριθ. 1291/2000 στους τομείς των αυγών και του κρέατος πουλερικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των αυγών(1), όπως τροποποιήθηκε τελευταία από τον κανονισμό (ΕΚ) αριθ. 493/2002 της Επιτροπής(2), και ιδίως το άρθρο 3 παράγραφος 2, το άρθρο 18 παράγραφος 12 και το άρθρο 15,

τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του κρέατος πουλερικών(3), όπως τροποποιήθηκε τελευταία από τον κανονισμό (ΕΚ) αριθ. 493/2002, και ιδίως από το άρθρο παράγραφος 2, το άρθρο 8 παράγραφος 12 και το άρθρο 15,

Εκτιμώντας τα ακόλουθα:

(1) Λόγω των κρουσμάτων γρίπης των ορνίθων που εμφανίστηκαν στις Κάτω Χώρες, θεσπίστηκαν μέτρα προστασίας δυνάμει της οδηγίας 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(4), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(5), και δυνάμει της οδηγίας 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση(6). Η Επιτροπή θέσπισε την απόφαση 2003/153/ΕΚ, της 3ης Μαρτίου 2003, σχετικά με προστατευτικά μέτρα που αφορούν την ισχυρή υποψία γρίπης των ορνίθων στις Κάτω Χώρες(7), όπως τροποποιήθηκε από την απόφαση 2003/156/ΕΚ(8).

(2) Ο κανονισμός (ΕΟΚ) αριθ. 565/80 του Συμβουλίου(9), όπως τροποποιήθηκε τελευταία από τον κανονισμό (ΕΚ) αριθ. 444/2003 της Επιτροπής(10), θεσπίζει γενικούς κανόνες για την πληρωμή προκαταβολής των επιστροφών κατά την εξαγωγή για τα γεωργικά προϊόντα.

(3) Ο κανονισμός (ΕΚ) αριθ. 800/1999 της Επιτροπής(11), όπως τροποποιήθηκε τελευταία από τον κανονισμό (ΕΚ) αριθ. 444/2003, θεσπίζει λεπτομερείς κανόνες για την εφαρμογή του καθεστώτος επιστροφών κατά την εξαγωγή για τα γεωργικά προϊόντα.

(4) Ο κανονισμός (ΕΚ) αριθ. 1291/2000 της Επιτροπής(12), όπως τροποποιήθηκε τελευταία από τον κανονισμό (ΕΚ) αριθ. 325/2003(13), θεσπίζει κοινούς λεπτομερείς κανόνες για την εφαρμογή του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα.

(5) Ο κανονισμός (ΕΚ) αριθ. 1371/95 της Επιτροπής(14), όπως τροποποιήθηκε τελευταία από τον κανονισμό (ΕΚ) αριθ. 2260/2001(15), και ο κανονισμός (ΕΚ) αριθ. 1372/95 της Επιτροπής(16), όπως τροποποιήθηκε τελευταία από τον κανονικό (ΕΚ) αριθ. 1383/2001(17), θεσπίζουν κανόνες για την εφαρμογή του καθεστώτος πιστοποιητικών εξαγωγής στους τομείς των αυγών και του κρέατος πουλερικών, αντιστοίχως.

(6) Η εμφάνιση κρουσμάτων γρίπης των ορνίθων οδήγησε τις αρχές ορισμένων τρίτων χωρών να λάβουν υγειονομικά μέτρα όσον αφορά τις εξαγωγές αυγών και προϊόντων πουλερικών από τις Κάτω Χώρες και άλλα κράτη μέλη. Τα μέτρα αυτά έθιξαν σοβαρά τα οικονομικά συμφέροντα των εξαγωγέων. Η κατάσταση που δημιουργήθηκε έθιξε σοβαρά τις ευκαιρίες εξαγωγής υπό τους όρους που θεσπίζονται στους κανονισμούς (ΕΚ) αριθ. 1371/95, (ΕΚ) αριθ. 1372/95, (ΕΚ) αριθ. 800/1999 και (ΕΚ) αριθ. 1291/2000.

(7) Οι δυσμενείς αυτές επιπτώσεις πρέπει να μετριασθούν με τη θέσπιση ειδικών μέτρων, ιδίως την κατάργηση των πιστοποιητικών εισαγωγής που έχουν εκδοθεί και την παράταση ορισμένων προθεσμιών που θεσπίζονται στους κανονισμούς (ΕΚ) αριθ. 1371/95, (ΕΚ) αριθ. 1372/95, (ΕΚ) αριθ. 800/1999 και (ΕΚ) αριθ. 1291/2000 σχετικά με ορισμένες εξαγωγές οι οποίες δεν μπορούν να πραγματοποιηθούν λόγω των υγειονομικών μέτρων που ελήφθησαν. Ιδίως, οι συναλλασσόμενοι οι οποίοι έχουν ήδη ολοκληρώσει τις τελωνειακές διατυπώσεις εξαγωγής ή έχουν θέσει τα προϊόντά τους υπό τελωνειακή εποπτεία πρέπει να μπορούν να έχουν τα ίδια οφέλη που απορρέουν από την παράταση του χρόνου ισχύος των πιστοποιητικών με την παράταση της προθεσμίας για τη μεταφορά που προβλέπεται στον κανονισμό (ΕΚ) αριθ. 800/1999.

(8) Τα ειδικά μέτρα που προβλέπονται στον παρόντα κανονισμό πρέπει να εφαρμοσθούν μόνον σε όσους συναλλοσσομένους μπορούν να αποδείξουν, βάσει των εγγράφων που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου(18), όπως τροποποιήθηκε τελευταία από τον κανονισμό (ΕΚ) αριθ. 2154/2002(19), ότι δεν ήταν σε θέση να εκτελέσουν τις πράξεις εξαγωγής εντός της καθορισμένης προθεσμίας, λόγω των υγειονομικών μέτρων που ελήφθησαν για την καταπολέμηση της γρίπης των ορνίθων.

(9) Λόγω της ταχύτητας με την οποία εξελίσσεται η κατάσταση, ο παρών κανονισμός πρέπει να τεθεί σε ισχύ αμέσως.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός εφαρμόζεται στα προϊόντα που απαριθμούνται στο άρθρο 1 παράγραφος 1 των κανονισμών (ΕΟΚ) αριθ. 2771/75 και (ΕΟΚ) αριθ. 2777/75.

2. Ο παρών κανονισμός εφαρμόζεται μόνον στις περιπτώσεις κατά τις οποίες οι εξαγωγείς αποδεικνύουν, προς ικανοποίηση των αρμοδίων αρχών των σχετικών κρατών μελών, ότι δεν ήταν σε θέση να εξάγουν λόγω των μέτρων που ελήφθησαν σύμφωνα με την κοινοτική νομοθεσία ή των υγειονομικών μέτρων που ελήφθησαν από τις αρχές των τρίτων χωρών προορισμού εξαιτίας της διαπίστωσης κρουσμάτων γρίπης των ορνίθων στην Κοινότητα.

Οι αρμόδιες αρχές πρέπει να βασίσουν την εκτίμησή τους στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89.

Άρθρο 2

1. Κατόπιν αιτήσεως του κατόχου, τα πιστοποιητικά εξαγωγής που εκδόθηκαν δυνάμει του κανονισμού (ΕΚ) αριθ. 1372/95 και για τα οποία υποβλήθηκε αίτηση μέχρι τις 28 Φεβρουαρίου 2003, το αργότερο, και δεν έληξαν πριν από τις 28 Φεβρουαρίου 2003 καταργούνται και η εγγύηση αποδεσμεύεται.

2. Κατόπιν αιτήσεως του κατόχου, για τα πιστοποιητικά εξαγωγής που εκδόθηκαν δυνάμει του κανονισμού (ΕΚ) αριθ. 1371/95 και για τα οποία υποβλήθηκε αίτηση μέχρι τις 28 Φεβρουαρίου 2003, το αργότερο, η περίοδος ισχύος τους παρατείνεται κατά:

- τέσσερις μήνες για τα πιστοποιητικά που λήγουν τον Μάρτιο του2003,

- τρεις μήνες για τα πιστοποιητικά που λήγουν τον Απρίλιο του 2003,

- δύο μήνες για τα πιστοποιητικά που λήγουν τον Μάιο του 2003,

- ένα μήνα για τα πιστοποιητικά που λήγουν τον Ιούνιο του 2003.

Άρθρο 3

1. Κατόπιν αιτήσεως του εξαγωγέα, η προθεσμία των 60 ημερών εντός της οποίας τα προϊόντα πρέπει να εγκαταλείψουν το τελωνειακό έδαφος της Κοινότητας που αναφέρεται στο άρθρο 32 παράγραφος 1 στοιχείο β) σημείο i) του κανονισμού (ΕΚ) αριθ. 1291/2000 και στο άρθρο 7 παράγραφος 1 και στο άρθρο 34 παράγραφος 1 του κανονισμού (ΕΚ) αριθ. 800/1999 παρατείνεται για 150 ημέρες για τα προϊόντα:

- για τα οποία οι τελωνειακές διατυπώσεις εξαγωγής είχαν ολοκληρωθεί έως τις 28 Φεβρουαρίου 2003, το αργότερο, ή

- τα οποία είχαν τεθεί σε μια από τις διαδικασίες τελωνειακού ελέγχου που αναφέρονται στα άρθρα 4 και 5 του κανονισμού (ΕΟΚ) αριθ. 565/80 έως τις 28 Φεβρουαρίου 2003, το αργότερο.

2. Κατόπιν αιτήσεως του εξαγωγέα και με την προϋπόθεση ότι επιστρέφει κάθε προκαταβληθείσα επιστροφή, οι διάφορες εγγυήσεις που αφορούν τις πράξεις αποδεσμεύονται για τα προϊόντα:

- για τα οποία οι τελωνειακές διατυπώσεις εξαγωγής έχουν ολοκληρωθεί, αλλά τα οποία δεν έχουν εγκαταλείψει ακόμη το τελωνειακό έδαφος της Κοινότητας έως τις 28 Φεβρουαρίου 2003, το αργότερο, ή

- τα οποία έχουν τεθεί σε μια από τις διαδικασίες τελωνειακού ελέγχου που αναφέρονται στα άρθρα 4 και 5 του κανονισμού (ΕΟΚ) αριθ. 565/80 έως τις 28 Φεβρουαρίου 2003, το αργότερο.

3. Όταν, τα προϊόντα τα οποία, έως τις 28 Φεβρουαρίου 2003 το αργότερο, έχουν εγκαταλείψει το τελωνειακό έδαφος της Κοινότητας και για τα οποία έχουν ολοκληρωθεί μέχρι την ίδια ημερομηνία οι τελωνειακές διατυπώσεις, ανακαλώνται και τίθενται σε ελεύθερη κυκλοφορία στην Κοινότητα, ο εξαγωγέας επιστρέφει κάθε προκαταβληθείσα επιστροφή και οι διάφορες εγγυήσεις που αφορούν τις πράξεις αποδεσμεύονται κατόπιν αιτήσεως του εξαγωγέα.

4. Κατόπιν αιτήσεως του εξαγωγέα, τα προϊόντα τα οποία, μέχρι τις 28 Φεβρουαρίου 2003 το αργότερο, έχουν εγκαταλείψει το τελωνειακό έδαφος της Κοινότητας και για τα οποία έχουν ολοκληρωθεί οι τελωνειακές διατυπώσεις μέχρι την ίδια ημερομηνία, μπορούν να ανακαλεστούν για να τεθούν σε μια ελεύθερη ζώνη, μια ελεύθερη αποθήκη ή σε διαδικασία τελωνειακής αποθήκης για 120 ημέρες, κατ' ανώτατο όριο, προτού φθάσουν στον τελικό προορισμό τους. Η πληρωμή της επιστροφής για τον πραγματικό τελικό προορισμό ή η εγγύηση η οποία έχει κατατεθεί για το πιστοποιητικό δεν επηρεάζονται.

Άρθρο 4

1. Όσον αφορά τις εξαγωγές που έχουν πραγματοποιηθεί με πιστοποιητικά για τα οποία υποβλήθηκε αίτηση μέχρι τις 28 Φεβρουαρίου 2003, το αργότερο, δεν εφαρμόζονται οι ακόλουθες διατάξεις του κανονισμού (ΕΚ) αριθ. 800/1999:

- άρθρο 18 παράγραφος 3 στοιχείο α),

- η κατά 20 % μείωση που προβλέπεται στο δεύτερο εδάφιο του άρθρου 18 παράγραφος 3 στοιχείο β),

- η κατά 10 % αύξηση που προβλέπεται στο άρθρο 25 παράγραφος 1,

- η κατά 15 % αύξηση που προβλέπεται στο δεύτερο εδάφιο του άρθρου 35 παράγραφος 1.

2. Όταν έχει απωλεσθεί το δικαίωμα σε επιστροφή, δεν εφαρμόζεται η ποινή που καθορίζεται στο άρθρο 51 παράγραφος 1 στοιχείο α) του κανονισμού (ΕΚ) αριθ. 800/1999.

Άρθρο 5

Για κάθε κατάσταση που αναφέρεται στα άρθρα 2 και 3, τα κράτη μέλη κοινοποιούν στην Επιτροπή, την Πέμπτη, τις ποσότητες των σχετικών προϊόντων για την προηγούμενη εβδομάδα, προσδιορίζοντας την ημερομηνία έκδοσης των πιστοποιητικών.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαΐου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 282 της 1.11.1975, σ. 49.

(2) ΕΕ L 77 της 20.3.2002, σ. 7.

(3) ΕΕ L 282 της 1.11.1975, σ. 77.

(4) ΕΕ L 224 της 18.8.1990, σ. 29.

(5) ΕΕ L 315 της 19.11.2002, σ. 14.

(6) ΕΕ L 18 της 23.1.2003, σ. 11.

(7) ΕΕ L 59 της 4.3.2003, σ. 32.

(8) ΕΕ L 64 της 7.3.2003, σ. 36.

(9) ΕΕ L 62 της 7.3.1980, σ. 5.

(10) ΕΕ L 67 της 12.3.2003, σ. 3.

(11) ΕΕ L 102 της 17.4.1999, σ. 11.

(12) ΕΕ L 152 της 24.6.2000, σ. 1.

(13) ΕΕ L 47 της 21.2.2003, σ. 21.

(14) ΕΕ L 133 της 17.6.1995, σ. 16.

(15) ΕΕ L 305 της 22.11.2001, σ. 11.

(16) ΕΕ L 133 της 17.6.1995, σ. 26.

(17) ΕΕ L 186 της 7.7.2001, σ. 26.

(18) ΕΕ L 388 της 30.12.1989, σ. 18.

(19) ΕΕ L 328 της 5.12.2002, σ. 4.